b'\n_START_ARTICLE_\nE6-prosjektet \xc3\x98stfold\n_START_PARAGRAPH_\nE6-prosjektet \xc3\x98stfold var et arkeologisk forvaltningsprosjekt ved Kulturhistorisk museum, Universitetet i Oslo, som hadde som m\xc3\xa5l \xc3\xa5 unders\xc3\xb8ke automatisk fredete kulturminner som kom i konflikt med utvidelsen av veitraseen for E6 gjennom \xc3\x98stfold. Unders\xc3\xb8kelsene fant sted mellom 2003 og 2006, innenfor kommunene R\xc3\xa5de, Sarpsborg, Fredrikstad og Halden. Statens vegvesen bygget i forbindelse med denne utvidelsen sammenhengende firefelts motorvei fra Akershus til grensen mot Sverige. 38 lokaliteter med kulturminner ble ber\xc3\xb8rt. Disse besto hovedsakelig av bosetningsspor og dyrkningsaktivitet. Kulturminnene var fra yngre steinalder, bronsealder og jernalder. Det ble ogs\xc3\xa5 unders\xc3\xb8kt helleristninger fra yngre steinalder og bronsealder._NEWLINE_Under unders\xc3\xb8kelsene ble det blant annet avdekket flere til n\xc3\xa5 ukjente helleristningsfelt, samt en rekke bosetningsspor i form av langhus. Det st\xc3\xb8rste av disse ble funnet p\xc3\xa5 Missingen i R\xc3\xa5de. Huset, som er datert til romersk jernalder, var ca. 61 m langt, og er det lengste fra denne perioden i Norden.'